Deputatul Șoldan a petrecut a doua zi de Paște la Mălini alături de 1.500 de oameni. De acolo a aruncat săgeți către Flutur: ”Vremea în care un singur om conduce acest județ trebuie să apună” (foto)
Deputatul PSD de Suceava, George Șoldan, candidat la președinția Consiliului Județean la alegerile din 9 iunie, a petrecut a doua zi de Paște într-una dintre cele mai frumoase comune din județ, dar și din România, Mălini, împreună cu aproximativ 1500 de mălinari și cu gospodarul lor, primarul Petru Nistor. Șoldan a apreciat efortul primarului de a dezvolta comuna subliniind că din acest punct de vedere nu a primit niciun sprijin de la actuala conducere a Consiliului Județean. ”Potrivit statisticilor, zeci de mii de turiști vin anual la Mălini, iar acest lucru se datorează exclusiv primarului Nistor, care a dezvoltat foarte mult comuna, devenită stațiune de interes local. În încercarea de a continua dezvoltarea proiectelor de turism pentru comunitatea sa, primarul Nistor nu a beneficiat însă de sprijinul necesar din partea actualei conduceri a Consiliului Județean Suceava, situație care s-a înrăutățit în ultimii ani. Este încă o dovadă de demagogie politică din partea „întâiului bucovinean”, care de peste 10 ani nu reușește să finalizeze modernizarea Drumului Talienilor, cu care se tot laudă în ultimele trei campanii electorale. Un proiect de modernizare inițiat de ministrul Dezvoltării din acea perioadă. Proiect pe care Flutur vrea să-l finalizeze în sfârșit, după un deceniu, și să taie panglica înainte de alegerile din iunie, pozând victorios pentru o nouă realizare măreață, ale cărei merite nu îi aparțin. Una peste alta, eu mă bucur mult că Petru Nistor a acceptat să fie în echipa mea și, așa cum le-am spus și oamenilor prezenți în număr foarte mare la întâlnirea de astăzi, Măliniul trebuie să se dezvolte, iar exemplul unei astfel de administrații de succes trebuie multiplicat”, a declarat Șoldan.
El a subliniat că vrea să dezvolte fiecare localitate din județ arătând că are foarte mulți specialiști în echipa sa, alături de care poate multiplica administrațiile care fac deja performanță. ”Vremea în care un singur om conduce acest județ trebuie să apună. Vremea în care un singur om dă lumină, bate toaca, cântă, joacă, dă tonul cântărilor, iese din ou și cine știe ce-i mai trece prin cap nu mai poate continua. Avem nevoie de o echipă la conducerea județului, avem nevoie de o schimbare a ritmului de dezvoltare a județului Suceava. Un drum la 10 ani nu este cu siguranță drumul cel bun. Pe 9 iunie, oameni buni, am nevoie de cât mai mulți dintre voi să fiți alături de echipa mea”, a mai spus George Șoldan.